<classify> Awali baada ya Yanga kuondolewa kwenye michuano ya Kombe la Kagame, Countinho alikuwa aondoke pamoja na beki Mghana, Joseph Zuttah, lakini mashabiki walimpigia simu Mwenyekiti Manji wakimtaka mchezaji huyo asiondoke kwenye kikosi kwani kiwango chake kipo juu.Akizungumza na gazeti hili mmoja wa kiongozi wa juu wa Yanga alisema baada ya mashabiki kusoma na kusikia kwenye vyombo vya habari kuwa Coutinho anaondoka waliamua kumpigia simu Manji ambaye aliwasiliana na Katibu Mkuu, Dk Jonas Tiboroha akimwambia ahakikishe usajili unafanyika vizuri pia mchezaji huyo asiondoke.Mashabiki walimpigia simu Manji na yeye akamwagiza Tiboroha awasiliane na benchi la ufundi kuhakikisha usajili unafanyika vema lakini kiungo Countinho abaki kuendelea kuichezea Yanga, kilisema chanzo hicho.Baada ya Yanga kutolewa katika robo fainali michuano ya Klabu Bingwa Afrika Mashariki na Kati, maarufu kama Kombe la Kagame ilikitathmini kikosi chake na kugundua Zuttah na Coutinho hawana faida na kuamua kuwatema na tayari Zuttah ameshaachwa.Coutinho alijiunga na Yanga msimu uliopita akiletwa na aliyekuwa kocha wa timu hiyo, Marcio Maximo na hadi sasa ameichezea timu hiyo mechi 33 na kuifungia mabao sita. Mbrazili huyo alikuwa na wakati mzuri chini ya kocha Maximo, lakini tangu ujio wa Mholanzi, Hans van der Pluijm amepoteza nafasi katika kikosi cha kwanza.Tayari Yanga wamewasajili kiungo Thabani Kamusoko ambaye alikuwa nahodha wa FC Platinum ya Zimbabwe kuziba nafasi ya Mliberia Kpah Sherman aliyeuzwa Afrika Kusini kwenye klabu ya Mpumalanga inayoshiriki Ligi Kuu ya huko na beki wa kimataifa wa Togo, Vincent Bossou ambaye amechukua nafasi ya beki Zuttah.  <topic>: michezo 